แบงก์จัดเต็มลุยมหกรรมการเงินภาคเหนือ
สถาบันการเงินลุยงานมหกรรมการเงิน เชียงใหม่ งัดแคมเปญช่วยลูกค้าฟื้นฟูหลังน้ำลด
30 ต.ค. 2565

สถาบันการเงินลุยงานมหกรรมการเงิน เชียงใหม่ งัดแคมเปญช่วยลูกค้าฟื้นฟูหลังน้ำลด 
นายสันติ วิริยะรังสฤษฎ์ ประธานบรรณาธิการ การเงินธนาคาร ในฐานะประธานจัดงานมหกรรมการเงิน เชียงใหม่ ครั้งที่ 6 เปิดเผยว่า ขณะนี้ธนาคารและสถาบันการเงินที่เข้าร่วมงานรวม 33 แห่ง มีความพร้อมอย่างเต็มที่ที่จะแข่งขันกันนำเสนอรายการส่งเสริมการขายทางการเงิน โดยเตรียมมาตรการช่วยเหลือผู้ประสบภัยน้ำท่วม 
ทั้งนี้ ผลิตภัณฑ์การเงินที่นำเสนอก็เพื่อจะช่วยให้ภาคธุรกิจและลูกค้ารายย่อยได้กลับมาใช้ชีวิตปกติและทำธุรกิจต่อไปได้ ไม่ว่าจะเป็นมาตรการหยุดผ่อน ลดดอกเบี้ย เพิ่มวงเงิน สินเชื่อโครงการธนาคารประชาชนช่วยภัยน้ำท่วม มาตรการพักชำระหนี้และยืดเวลาชำระหนี้สินเชื่อบ้าน สินเชื่อรถยนต์
“จากเหตุการณ์น้ำท่วมในจังหวัดภาคเหนือและภาคกลาง ไล่มาถึงจังหวัดรอยต่ออย่าง จ.นนทบุรี ปทุมธานี นครปฐม และในเขต กทม. ส่งผลกระทบให้กลุ่มลูกค้าเอสเอ็มอี และลูกค้ารายย่อยได้รับความเสียหาย หลายธนาคารจึงได้ออกมาตรการผ่อนผัน เช่น งดการชำระหนี้ ลดยอดผ่อนชำระ ลดดอกเบี้ย พร้อมตั้งวงเงินปล่อยสินเชื่อดอกเบี้ยต่ำแก่ลูกค้าเพิ่ม ซึ่งลูกค้าชาวเชียงใหม่และภาคเหนือที่ประสบปัญหาน้ำท่วมเช่นเดียวกับในภาคกลางก็สามารถมาใช้สิทธิพิเศษจากมาตรการเหล่านี้ภายในงานได้” นายสันติ กล่าว 
ในงานนี้สถาบันการเงินจะนำเสนอการลงทุนครบวงจรทั้งหุ้น กองทุนรวม ทองคำ ตราสารหนี้ ตราสารอนุพันธ์ ให้กับลูกค้า เช่น สินเชื่อบ้าน ดอกเบี้ย 0% นาน 9 เดือน อัตราดอกเบี้ยเงินฝากสูง สิทธิพิเศษเรื่องค่าธรรมเนียมต่างๆ และแบบประกันชีวิตประกันภัย ที่จะมีของแจกแถมสำหรับผู้เข้าชมงาน
สำหรับงานมหกรรมการเงินเชียงใหม่ครั้งนี้จะจัดขึ้นระหว่างวันที่ 18-20 พ.ย. 2554 ที่เชียงใหม่ฮอลล์ ศูนย์การค้าเซ็นทรัลพลาซา เชียงใหม่ แอร์พอร์ต ภายใต้แนวคิด “Better Money Better Life : การเงินดี ชีวิตดี”